KOMMISSIONENS BESLUTNING af 12. november 1997 om gennemførelsesbestemmelser til Rådets direktiv 91/496/EØF for så vidt angår veterinærkontrol af levende dyr, der skal indføres fra tredjelande (EØS-relevant tekst) (97/794/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), senest ændret ved direktiv 96/43/EF (2), særlig artikel 4, stk. 5, artikel 5, andet afsnit, artikel 7, stk. 2, og artikel 8, afsnit B, og

ud fra følgende betragtninger:

Kommissionens beslutning 92/424/EØF (3) fastsætter visse gennemførelsesbestemmelser til Rådets direktiv 91/496/EØF for så vidt angår identitetskontrol for dyr fra tredjelande;

Kommissionens beslutning 92/432/EØF (4) fastsætter visse betingelser for fravigelse af principperne om individuel klinisk undersøgelse af dyr fra tredjelande;

Kommissionens beslutning 92/527/EØF (5) fastlægger modellen til det i artikel 7, stk. 1, i direktiv 91/496/EØF omhandlede certifikat;

der bør i én tekst fastlægges fælles procedurer, herunder dokumentkontrol, identitetskontrol og fysisk kontrol med hensyn til dyr ved EF-grænsekontrolsteder;

ovennævnte kontrol bør omfatte, at det kontrolleres, om Rådets direktiv 91/628/EØF (6), senest ændret ved direktiv 95/29/EF (7), om beskyttelse af dyr under transport overholdes;

for at veterinærkontrollen kan foretages på tilfredsstillende vis, bør alle dyr aflæsses på grænsekontrolstedet;

proceduren bør omfatte klinisk undersøgelse af hvert enkelt dyr, uden at dette berører specifikke fravigelser; der bør udtages prøver fra en del af dyrene på grænsekontrolstedet for at kontrollere, om kravene i sundhedscertifikatet er opfyldt;

beslutning 92/424/EØF og 92/432/EØF bør ophæves;

de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Dokumentkontrol, identitetskontrol og fysisk kontrol som fastsat i direktiv 91/496/EØF foretages i overensstemmelse med denne beslutning.

Artikel 2

Dokumentkontrollen foretages som fastsat i bilag I.

Artikel 3

1. Der foretages identitetskontrol af hvert dyr i en sending.

2. Uanset stk. 1 kan der foretages identitetskontrol af 10 % af dyrene i en sending, når denne består af mange dyr, dog således at mindst ti dyr, der er repræsentative for hele sendingen, kontrolleres for hver sending.

Antallet af kontrollerede dyr skal øges og kan nå op på at udgøre samtlige dyr i sendingen, hvis den første kontrol ikke har været tilfredsstillende.

3. Uanset stk. 1 skal identitetskontrollen vedrøre mærkningen af et repræsentativt antal kasser og/eller containere, når det tale om dyr, for hvis vedkommende der ikke er foreskrevet enkeltdyrsmærkning i EF-forskrifterne.

Antallet af kontrollerede kasser og/eller containere skal øges og kan nå op på at udgøre samtlige kasser og/eller containere, hvis den første kontrol ikke har været tilfredsstillende.

Identitetskontrollen omfatter en besigtigelse af dyrene i et repræsentativt antal kasser og/eller containere med henblik på at konstatere dyrearten.

Artikel 4

1. Embedsdyrlægen skal foretage den fysiske kontrol, jf. artikel 4, stk. 2, i direktiv 91/496/EØF, på levende klovbærende dyr og dyr af hestefamilien og navnlig drage omsorg for, at alle sådanne dyr aflæsses på grænsekontrolstedet i embedsdyrlægens nærvær.

2. Dyrene skal underkastes en inspektion vedrørende deres egnethed til transport og en klinisk undersøgelse, som kan omfatte indsamling af prøver. Disse undersøgelser og indsamlingen af prøver foretages i henhold til bilag II.

3. Prøverne sendes af den kompetente myndighed til et laboratorium, som er godkendt af den kompetente myndighed, med henblik på kontrol af, om kravene i veterinærcertifikatet er efterkommet.

4. For hvert dyr, der er udtaget prøve fra, skal følgende oplysninger registreres:

- veterinærcertifikatets referencenummer og det løbenummer, som grænsekontrolstedet har givet sendingen

- dyrets identifikationsnummer

- krævet laboratoriemæssig undersøgelse

- resultatet af den laboratoriemæssige undersøgelse og eventuel opfølgning heraf

- fuldstændig adresse på sendingens endelige bestemmelsessted.

5. Uanset stk. 2 skal den kliniske undersøgelse omfatte besigtigelse af samtlige dyr.

Når der er tale om dyr til avl eller produktion: klinisk undersøgelse, jf. bilag II, af mindst 10 % af dyrene i en sending, dog således at mindst ti dyr, som er repræsentative for hele sendingen, undersøges for hver sending. Hvis sendingen omfatter færre end ti dyr, skal disse undersøgelser foretages for hvert dyr i sendingen.

Når der er tale om dyr til slagtning: klinisk undersøgelse, jf. bilag II, af mindst 5 % af dyrene i en sending, dog således at mindst fem dyr, som er repræsentative for hele sendingen, undersøges for hver sending. Hvis sendingen omfatter færre end fem dyr, skal disse undersøgelser foretages for hvert dyr i sendingen.

Antallet af kontrollerede dyr skal øges og kan nå op på at udgøre samtlige dyr i sendingen, hvis den første kontrol ikke har været tilfredsstillende.

6. Medlemsstaterne holder kun dyrene på grænsekontrolstedet, mens resultaterne af de laboratoriemæssige undersøgelser afventes, hvis der er tale om mistanke.

7. Kontrolresultaterne skal tillige med oplysningerne i stk. 4 rutinemæssigt indgives til Kommissionen hver sjette måned eller øjeblikkelig pr. telefax til såvel bestemmelsesmedlemsstaten som Kommissionen i tilfælde af positive prøveresultater eller af andre gode grunde. Hvis der er tale om positive prøveresultater, skal kopier af sundhedscertifikatet/-erne hurtigst muligt sendes til bestemmelsesmedlemsstaten og Kommissionen.

Artikel 5

1. Individuel klinisk undersøgelse kan undlades for nedenstående dyr:

- fjerkræ

- fugle

- akvakulturdyr, herunder alle levende fisk

- gnavere

- dyr af hareordenen

- bier og andre insekter

- krybdyr og padder

- andre hvirvelløse dyr

- visse dyr til zoologiske haver og cirkus, herunder klovbærende dyr og dyr af hestefamilien, som anses for farlige

- pelsdyr.

2. For de i stk. 1 nævnte dyr består den kliniske undersøgelse af iagttagelse af sundhedstilstanden og adfærden hos hele gruppen eller hos et repræsentativt antal dyr. Antallet af kontrollerede dyr skal øges, hvis den første kontrol ikke har været tilfredsstillende. Hvis der ved kontrol som her nævnt viser sig noget unormalt, foretages der en mere grundig undersøgelse, herunder eventuelt prøveudtagning.

3. Når det drejer sig om levende fisk, krebsdyr og bløddyr samt dyr til videnskabelige forskningscentre, der har en bekræftet specifik sundhedsstatus, og som er anbragt i plomberede containere under kontrollerede miljøbetingelser, foretages der kun klinisk undersøgelse og prøveudtagning, hvis det antages, at der kan foreligge en særlig risiko forbundet med de pågældende arter eller deres oprindelse, eller hvis der forekommer andre uregelmæssigheder.

Artikel 6

1. Embedsdyrlægen på grænsekontrolstedet skal for hver sending give den involverede person en bekræftet kopi af det eller de originale veterinærcertifikat(er) eller andre originale veterinærdokumenter, som ledsager sendingen, tillige med det certifikat, der er fastsat i beslutning 92/527/EØF. Disse papirer skal påføres det registrerede certifikatløbenummer, som grænsekontrolstedet har givet sendingen.

2. Embedsdyrlægen opbevarer originaleksemplaret/-erne af veterinærcertifikat eller veterinærdokument, som ledsager sendingen, tillige med en kopi af det certifikat, der er fastsat i beslutning 92/527/EØF.

3. For hver sending skal følgende oplysninger registreres og opbevares på grænsekontrolstedet:

- det løbenummer, som grænsekontrolstedet har givet den pågældende sending

- datoen for den pågældende sendings ankomst til grænsekontrolstedet

- sendingens omfang

- dyrenes art og brugskategori og, hvis relevant, alder

- certifikatets referencenummer

- oprindelsestredjeland

- bestemmelsesmedlemsstat

- beslutning vedrørende sendingen

- henvisning til prøveudtagning, hvis en sådan er foretaget.

4. Når det drejer sig om registrerede heste, jf. artikel 2, litra c), i Rådets direktiv 90/426/EØF (8), skal identifikationsdokumentet ikke opbevares, og i det særlige tilfælde, hvor sådanne heste midlertidigt indføres, skal det oprindelige sundhedscertifikat ikke opbevares.

5. Når der er tale om heste til slagtning, der skal passere et marked eller en samleplads, skal certifikatet efter beslutning 92/527/EØF tillige med en bekræftet kopi af det oprindelige sundhedscertifikat ledsage dyrene til slagteriet.

6. Hver enkelt side i alle veterinærcertifikater eller andre veterinærdokumenter vedrørende sendinger, som er blevet afvist på grænsekontrolstedet, skal påstemples ordet »AFVIST« med rød farve som fastsat i bilag III.

7. Embedsdyrlægen opbevarer certifikater eller andre veterinærdokumenter, der ledsager sendingen, kopien af det certifikat, der er fastsat i beslutning 92/527/EØF, og de i artikel 4 i nærværende beslutning og i stk. 3 omhandlede registrerede oplysninger i mindst tre år.

Artikel 7

Medlemsstaterne ændrer de foranstaltninger, de anvender på handel, således at de bliver i overensstemmelse med denne beslutning. De underretter straks Kommissionen herom.

Artikel 8

Beslutning 92/424/EØF og 92/432/EØF ophæves.

Artikel 9

Denne beslutning anvendes fra den 1. januar 1998.

Artikel 10

Denne beslutning er rettet til medlemsstaterne.

Udfærdiget i Bruxelles, den 12. november 1997.

På Kommissionens vegne

Franz FISCHLER

Medlem af Kommissionen

(1) EFT L 268 af 24. 9. 1991, s. 56.

(2) EFT L 162 af 1. 7. 1996, s. 1.

(3) EFT L 232 af 14. 8. 1992, s. 34.

(4) EFT L 237 af 20. 8. 1992, s. 29.

(5) EFT L 332 af 18. 11. 1992, s. 22.

(6) EFT L 340 af 11. 12. 1991, s. 17.

(7) EFT L 148 af 30. 6. 1995, s. 52.

(8) EFT L 224 af 18. 8. 1990, s. 42.

BILAG I

Nærmere regler for dokumentkontrol for levende dyr fra tredjelande

1. Hvert certifikat, der ledsager en sending levende dyr med oprindelse i et tredjeland, skal kontrolleres med henblik på at bekræfte:

a) at det er et originalt certifikat udfærdiget på oprindelseslandets sprog og på mindst et officielt sprog i den medlemsstat, hvor grænsekontrolstedet er beliggende, og i den medlemsstat, som er den endelige bestemmelse

b) at det drejer sig om et tredjeland eller en del af et tredjeland, som har tilladelse til at udføre til EF

c) at certifikatet i form og indhold svarer til modellen for de pågældende levende dyr og vedkommende tredjeland

d) at det består af et enkelt ark

e) at det er komplet udfyldt

f) at datoen for udstedelse af certifikatet vedrører den dato, hvor de levende dyr blev pålæsset med henblik på forsendelse til EF

g) at det kun nævner en enkelt modtager

h) at det er underskrevet af embedsdyrlægen eller, hvor relevant, af en repræsentant for den officielle myndighed og letlæseligt angiver dennes navn og stilling med blokbogstaver, samt at tredjelandets officielle stempel og underskriften når disse kræves, er i en fra certifikatets påtryk afvigende farve

i) at certifikatet ikke er ændret på anden måde end ved overstregninger, som skal underskrives og stemples af den certifikatudstedende dyrlæge.

2. Den kompetente myndighed skal kontrollere den skriftlige forpligtelse og den ruteplan fra den eksterne grænse, til det endelige bestemmelsessted, som skal forelægges af transportføreren i henhold til direktiv 91/628/EØF, når den kræves. Den skriftlige forpligtelse og ruteplanen skal være affattet på mindst et officielt sprog i den medlemsstat, hvor grænsekontrolstedet er beliggende, og den medlemsstat, som er den endelige bestemmelse.

BILAG II

Mindstekrav til inspektion vedrørende dyrs egnethed til transport, klinisk undersøgelse og prøveudtagningsmetoder for klovbærende dyr og dyr af hestefamilien på grænsekontrolstedet

I. Inspektion vedrørende dyrs egnethed til transport

Ud over den kliniske undersøgelse som beskrevet nedenfor skal det vurderes, om dyret kan tåle videretransport. Ved vurderingen skal der tages hensyn til varigheden af den allerede foretagne transport, herunder de fodrings-, vandings- og hvileordninger, der har været gældende. Der skal desuden tages hensyn til varigheden af den forestående transport, herunder fodrings-, vandings- og hvileordninger, der er foreslået i løbet af denne del af transporten.

Det skal kontrolleres, at transportmidlet er i overensstemmelse med de relevante bestemmelser i direktiv 91/628/EØF.

II. Klinisk undersøgelse

Den kliniske undersøgelse skal mindst omfatte følgende:

1) besigtigelse af dyret, herunder en almenvurdering af dets sundhedsstatus, dets evne til at bevæge sig frit, tilstanden af dets hud og slimhinder samt ethvert tegn på unormalt udflåd osv.

2) kontrol af åndedræts- og fordøjelsessystemerne

3) kontrol af legemstemperatur ved stikprøver. Dette er ikke nødvendigt for dyr, hvis der ikke er fundet noget unormalt efter punkt 1 og 2

4) det er kun nødvendigt at foretage palpering, hvis der er fundet noget unormalt efter punkt 1, 2 og 3.

III. Prøveudtagningsmetode

Der skal udtages prøver med henblik på at kontrollere, om sundhedskravene i det medfølgende veterinærcertifikat er opfyldt.

1) Mindst 3 % af sendingerne skal underkastes serologisk prøve på månedlig basis. Mindst 10 % af dyrene i sendingen skal prøves, dog mindst fire dyr. Hvis der er problemer, skal denne procent øges.

2) Embedsdyrlægen kan også udtage en hvilken som helst anden prøve fra dyrene i en sending.

BILAG III

Model til afvisningsstempel som fastsat i artikel 6, stk. 6

>START GRAFIK>

AFVIST

>SLUT GRAFIK>